বার্সাকে বিদায় করে একটি স্বপ্নের কথা শোনালেন এমবাপে
প্রতিপক্ষের মাঠে কঠিন চ্যালেঞ্জ জিতে সেমি-ফাইনালে ওঠার গর্ব তো আছেই। তবে কিলিয়ান এমবাপের কাছে এর চেয়েও বড় গর্ব পিএসজির হয়ে খেলতে পারাই। নিজ দেশের রাজধানীর ক্লাবের প্রতিনিধিত্ব করতে পারাকে বড় প্রাপ্তি মনে করেন তিনি। বিশ্বকাপজয়ী ফরাসি তারকার স্বপ্ন, এই ক্লাবের হয়ে জিতবেন চ্যাম্পিয়ন্স লিগ। তবে স্বপ্নটা পূরণ হলেও ক্যারিয়ারের ভবিষ্যৎ নিয়ে সিদ্ধান্ত বদলাবেন না বলেও সাফ জানিয়ে দিলেন তিনি।বার্সেলোনাকে হারিয়ে পিএসজির চ্যাম্পিয়ন্স লিগের সেমি-ফাইনালে ওঠায় বড় ভূমিকা রেখেছেন এমবাপে। মঙ্গলবার কোয়ার্টার-ফাইনালের এক পর্যায়ে দুই লেগ মিলিয়ে যখন সমতায় দুই দল, এমবাপের দুই গোলই তখন গড়ে দেয় ব্যবধান।এরকম ব্যবধান অবশ্য ম্যাচের পর ম্যাচ, মৌসুমের পর মৌসুম ধরেই গড়ে যাচ্ছেন এমবাপে। পিএসজির ইতিহাসের সর্বোচ্চ গোলসহ ক্লাবের হয়ে আরও অনেক রেকর্ড আছে তার। ফরাসি ফুটবলে ট্রফিও কম জেতেননি। তবে চ্যাম্পিয়ন্স লিগ জয়ের স্বাদ পাননি এখনও। এবার সেমি-ফাইনালে ওঠার পর নিজের সেই স্বপ্নের কথা জানালেন এমবাপে।“প্যারিসের হয়ে চ্যাম্পিয়ন্স লিগ জয়ের স্বপ্ন আছে আমার। পিএসজিতে আসতে পেরে প্রথম দিন থেকেই দারুণ গর্বিত আমি। সময় ভালো যাক বা খারাপ, আমার সেই গর্বে চোট লাগে না। এই ক্লাবের হয় খেলার যে গর্ব, আমার দেশের রাজধানীর ক্লাবকে প্রতিনিধিত্ব করতে পারা, এখানে বেড়ে ওঠা একজন হিসেবে আমার জন্য এটা স্পেশাল ব্যাপার।”প্যারিসের হয়ে খেলার যে গর্ব, সেটির কথাই বারবার আলাদা করে বললেন এমবাপে। বার্সেলোনার কাছে হারলেও সেই গর্বে আঁচড় লাগত না তার। তবে জয়ের পর আনন্দটা স্বাভাবিকভাবেই বেশি।
“দুর্দান্ত একটি দলকে আজকে হারিয়েছি আমরা। তবে যদি আজকে হেরেও যেতাম, প্যারিসের একজন হিসেবে গর্বিতই থাকতাম। এখন ম্যাচ জয়ের পর আজকের এই রাতে গর্বটা আরও বেশি।”
“আমরা খুবই খুশি। এমন এক দলকে আমরা হারিয়েছি, যাদেরকে আমরা হারাতে চেয়েছিলাম এবং ফাইনালের আরও কাছে যেতে চেয়েছিলাম। যে সমর্থকেরা এখানে এসে ও ঘরে বসে আমাদের সমর্থন জুগিয়েছেন, এই জয় তাদের জন্য। আজকের রাতটিই গর্বের।”সেমি-ফাইনালে ওঠার উচ্ছ্বাসে অবশ্য ভেসে যেতে চান না এমবাপে। তিনি চোখ রাখছেন এখন ফাইনালে।“প্যারিসের একজন হিসেবে আজকের রাতের মতো অভিজ্ঞতাটা অসাধারণ। ওয়েম্বলিতে ফাইনাল খেলার পথে আরও একটি পদক্ষেপ এগোতে হবে আমাদের। কাজেই এখন আমাদের শান্ত থাকতে হবে।”প্যারিসের হয়ে খেলার গর্বের কথা বারবার বললেন বটে, তবে মৌসুম শেষেই এই ক্লাব ও শহর ছাড়ার কথা তার। এই জয়ের পর কি তার সেই ভাবনা বদলাবে? এমবাপে এবার দ্রুতই বলে উঠলেন, “না না না… এই জয়ে ভবিষ্যৎ নিয়ে আমার সিদ্ধান্ত বদলাবে না।”

পিএসজির হয়ে চ্যাম্পিয়ন্স লিগ জিততে চান কিলিয়ান এমবাপে, তবে সেই স্বপ্ন পূরণ হলেও ক্লাব ছাড়ার সিদ্ধান্ত তিনি বদলাবেন না।